Document ID: 32008R0572

KOMMISSIONENS FORORDNING (EF) Nr. 572/2008
af 19. juni 2008
om ændring af forordning (EF) nr. 1238/95 for så vidt angår det årlige gebyr og gebyrer for tekniske afprøvninger, som skal betales til EF-Sortsmyndigheden, og betalingsmåden
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse (1), særlig artikel 113,
efter høring af EF-sortsmyndighedens administrationsråd, og
ud fra følgende betragtninger:
(1)
Ved Kommissionens forordning (EF) nr. 1238/95 af 31. maj 1995 om gennemførelsesbestemmelser til Rådets forordning (EF) nr. 2100/94 for så vidt angår fastsættelsen af gebyrer til EF-Sortsmyndigheden (2) fastsættes de gebyrer, der skal betales til EF-Sortsmyndigheden (i det følgende benævnt »sortsmyndigheden«), og gebyrernes størrelse.
(2)
Sortsmyndighedens finansreserve var nået op på et niveau, som oversteg det beløb, der er nødvendigt for at sikre dens fortsatte drift. Det årlige gebyr og gebyrerne for tekniske afprøvninger blev derfor sat ned. Sortsmyndighedens finansreserve er nu faldet til et passende niveau, og provenuet bør derfor atter forhøjes til et niveau, der er tilstrækkeligt til, at sortsmyndighedens budget balancerer. Det årlige gebyr og gebyrerne for tekniske afprøvninger bør derfor forhøjes.
(3)
Hvad angår nye arter har erfaringerne med gebyrgrupperne for tekniske afprøvninger af prydplanter vist, at der er behov for at ændre nogle af disse gebyrgrupper.
(4)
For at lette betalingen af gebyrer og tillægsgebyrer bør betaling med betalingskort tillades under overholdelse af betingelser og begrænsninger, der fastsættes af sortsmyndighedens præsident.
(5)
Samtidig bør »ecu« og »ECU« ændres til henholdsvis »euro« og »EUR« i hele forordning (EF) nr. 1238/95.
(6)
Forordning (EF) nr. 1238/95 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Det Stående Udvalg for Sortsbeskyttelse -
UDSTEDT FØLGENDE FORORDNING:
Artikel 1
I forordning (EF) nr. 1238/95 foretages følgende ændringer:
1)
I artikel 1, stk. 2, ændres »ecu« til »euro«.
2)
Artikel 3, stk. 2, litra a), b) og c), affattes således:
»a)
ved indlevering eller fremsendelse af checks, der er udstedt i euro til sortsmyndigheden
b)
overførsel i euro til en af sortsmyndighedens girokonti
c)
betaling til konti i euro hos sortsmyndigheden
d)
betaling med betalingskort.«
3)
I artikel 7, stk. 1, artikel 8, stk. 1, artikel 10, stk. 1, litra a), c) og d), artikel 11, stk. 1, artikel 13, stk. 3, og artikel 14, stk. 2 og 4, ændres »ECU« til »EUR«.
4)
Artikel 9, stk. 1, affattes således:
»1. Sortsmyndigheden opkræver fra indehaveren af en EF-sortsbeskyttelse (i det følgende benævnt »indehaveren«) et gebyr for hvert år af EF-beskyttelsens gyldighedsperiode (i det følgende benævnt »det årlige gebyr«) på 300 EUR for året 2009 og de følgende år.«
5)
Bilag I til forordning (EF) nr. 1238/95 affattes som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. juni 2008.

Labels: 2
4
7
6
15